|  |  |  |
| --- | --- | --- |
|  | MÁRIA LÉGIÓ **MAGYAR RÉGIÁJA**    98. szám 2018. április |  |

**Hogy örömhírrel induljon minden nap…** – Lk 6,36-38

[](https://www.magyarkurir.hu/img.php?id=85253&img=o_m.jpg)

„Legyetek hát irgalmasok, amint Atyátok is irgalmas. Ne mondjatok ítéletet senki fölött, s akkor fölöttetek sem ítélkeznek. Ne ítéljetek el senkit, s akkor benneteket sem ítélnek el. Bocsássatok meg, és nektek is megbocsátanak. Adjatok, és akkor ti is kaptok. Jó, tömött, megrázott és túlcsorduló mértékkel mérnek öletekbe. Mert amilyen mértékkel ti mértek, olyannal mérnek majd nektek is.”

**A nagyböjt eredete és kifejlődése**

Amint láttuk már a hét megszentelésénél éppen az Úr Jézus szenvedése adta elődeinknek az okot, hogy böjtöljenek. Mikor aztán lassanként a nevezetesebb események évforduló napjainak megüléséből kezdett kibontakozni az egyházi év, közel volt az a gondolat, hogy az Üdvözítő szenvedésének emlékét nagyobb szabású böjttel ünnepeljék meg.

Kis magból csírázott ki ez is, mint minden itt a földön. Legelőször a nagypénteki és nagyszombati böjt jelenik meg, azután a buzgóbbak böjttel gyászolják meg azt a negyven órát, amit az isteni Üdvözítő a sírban töltött. A III. században már egy hétig tart Húsvét előtt a böjt, sőt sokan a Hippolytus-szobor talpazatán olvasható rendelkezésből: „Szakíttassék meg a böjtölés, ha vasárnap esik közbe” - azt következtetik, hogy Rómában ekkor már hosszabb ideig tartott a böjt. A IV. században azután már az akkor ismert világ minden helyéről akadnak tanuk a 40 napos Nagyböjt mellett, amiből tehát arra lehet következtetni, hogy ennek eredete a III. század második felére nyúlhat vissza.

Több ószövetségi előkép után különösen az Úr példája bírhatta rá a híveket, hogy a Húsvét előtti böjtöt ők is 40 napra bővítsék ki. A IV. század folyamán lett ez a szokás általánossá, amint Szent Athanáz alexandriai püspök ünnepi körleveleiből kitűnik. Azonban helyenként más és más felfogás érvényesült a böjt kezdetét illetőleg. Nyugaton általában csak a vasárnapokat számították le, mint amikor nem böjtöltek, míg a keletiek szombat és vasárnap nem böjtölvén előbb kezdették meg a böjtölést. Különbséget okozott az is, hogy itt néhol a Nagyhetet sem számították hozzá, ami ismét a böjt kezdetének kitolódását eredményezte. Így lett nyugaton hat, keleten pedig hét, sőt néhol nyolc hetes a Nagyböjt. Nyugaton Hamvazószerdával, a keletiek közül a legtöbben Hatvanad vasárnapján, azaz náluk: Húshagyó vasárnapon kezdik a Nagyböjtöt.

**A régiek böjtölési módja és a mai böjti fegyelem**

A II. században már nagyon szigorú böjttel találkozunk. Xerophagiának nevezték azt és kenyéren, són, száraz főzeléken meg vízen kívül semmi egyebet nem vettek magukhoz. Nagyhéten csak kenyér és só volt a régi keresztények tápláléka. Eucheria zarándoknő leírja, hogy Jeruzsálemben a nagyböjti szombatokon azért volt korábban a Szentmise, hogy az áldozás után a heti böjtölők hamarabb ehessenek. Ezek ugyanis vasárnap ebéd utántól kezdve szombat áldozás utánig semmit sem ettek. Vannak, akik ezt nem bírják azok csütörtökön megszakítják egy étkezéssel a heti böjtölést, mások két napos böjtöt tartanak, ismét mások napjában csak egyszer esznek és akkor is csak lisztből és vízből készült ételt, de kenyeret, olajat vagy gyümölcsöt nem. És mindezt önként tették. „Senki sem gondolkozik, hogy mennyit is kell tennie, hanem mindenki annyit tesz, amennyit bír. És nem dicsérik azt, aki sokat tesz, de azt sem gáncsolják, aki kevesebbet.”

Idők folyamán ez a szigorúság mindinkább enyhült, de azért a naponként csak egyszer való jóllakás, a hústól, zsírtól és egyéb állati termékektől való tartózkodás sokáig fönnmaradt. Azután a XIV. században megengedték az esti étkezést és később a reggelit is. Hazánkban az 1635.-i jászói zsinat óta szabad nagyböjti napokon tejes, vajas és tojásos ételeket enni. De Lonovics tanúsága szerint még a múlt század második felében is voltak nálunk, akik őskeresztény szigorúsággal tartották meg a Nagyböjtöt és a három utolsó napon vizen kívül semmit sem vettek magukhoz. A hústól és zsírtól való tartózkodás (a vasárnapokat kivéve) pedig a legutóbbi időkig fennmaradt. Azonban a legfontosabb volt ezen időszakban a bűnök kerülése, amit az 1629-i nagyszombati zsinat is lelkükre köt a híveknek. Éppen ezért tilos volt Nagyböjt alatt a színjáték, nyilvános mulatság, perlekedés, bírói tárgyalások, testi büntetések és a harcok is.

A mai böjti fegyelmet az új egyházi törvénykönyv írja elő az egyetemes egyházra nézve már többször idézett 1250-1254. kánonaiban. Nem szünteti meg azonban az egyes helyek kiváltságait, így nálunk jelenleg a nagyböjtöt illetőleg a következő rendelkezések állanak : Szigorú böjt van Hamvazószerdán és Nagyböjt péntekjein és Nagyszombaton délig. E napokon - tehát csak egyszer szabad jóllakni és a hústól is tartózkodni kell. A Nagyböjt többi hétköznapjain enyhített böjt van, ami azt jelenti, hogy a főétkezésnél szabad jóllakni, de azután csak este meg reggel szabad egy kevés ételt magunkhoz venni. Húsfélét a főétkezésen kívül legújabban este is szabad egy keveset enni. Az egyházi előírás csak akkor szokott valamit körül írni, mikor a hívek buzgóságának lanyhultával erre már szükség mutatkozik, így volt ez a böjtöt illetőleg is. Az előbb leírt szabályok tehát csak a kevésbé buzgó hívekre szólnak és azt a minimumot adják, melyet meg nem tartva már a bűn veszélyébe jut az ember. A buzgóbb hívek mindig szent öntudattal teljesítették és teljesítik ma is ezt a kiválóan katolikus kötelességet, mellyel megmutatjuk, hogy mi vagyunk az Üdvözítő igaz követői, akik az ő példáját és tanítását nemcsak szóval, de tettben is megtartjuk. „Ha keresztény akarsz lenni - írja Szent Ambrus - azt kell cselekedned, amit Krisztus cselekedett. Ő, kinek bűne nem volt, böjtölt s te, ki vétkezel, a negyvennapi böjtben nem akarsz böjtölni?”

**A böjt célja, szükségessége és jelentősége**

A böjt célja: 1. önbüntetés, mert „akik a paradicsomi boldogságból étel által estünk ki, abba amennyire képesek vagyunk, az önmegtagadás által emelkedhetünk vissza”- írja Nagy Szent Gergely pápa.

2. önjavítás, mert „mihelyt megszokott jóllakozásunkról néhány napig lemondunk s megtartóztatás, éhezés által vérünk tikkad, természetünk csendesül, azonnal sok dologról egészen másképp ítélünk. A böjt által testünk megzaboláztatik, lankasztatik s így ereje és kedve lelkünkön erőszakot tenni megfogyatkozik.” - olvastuk Szaniszlónál. „Az egyház nem azért parancsolja a böjtöt - mondja Szent Ágoston - mintha az, ami bemegy a szájba, megfertőztethetné az embert, vagy mintha tisztátalan lenne valamely étel, hanem a test megfékezésének céljából, hogy kiírtassanak a rendetlen vágyak és a tisztulás meg a böjt által a test a lélek uralma alá hajtassék és Istennek eleven áldozat gyanánt bemutattassék.”

3. önuralom és az akarat edzése, mert „csak az nem bukik el a tiltott dolgokban, aki magát valamikor a megengedettekben is óvatosan megtartoztatta”.

***A Húsvét előtti böjt pedig különösen szükséges***, mert

1. méltó, hogy Krisztus Urunk szenvedése idején, mikor Ő értünk szenvedett, mi legalább böjtölés által vele szenvedjünk;

2. jó készület a húsvéti szentgyónás és áldozásra;

3. a tavasz, a természet újjáéledése mellett - sajnos - a rendetlen vágyak ébredésével is szokott járni, ezek elnyomására jó a böjt, mert „testünk néha segítőnk a jóban, néha csábítónk a rosszra. Ha tehát többet adunk neki a kelleténél, ellenségünket tápláljuk és ha a szükségeset nem adjuk meg neki, akkor polgártársunkat öljük meg.” 4. legalább ez időben meg kell mutatnunk, hogy becsesebbnek tartjuk a lelki dolgokat, mint a testieket.

**Nagyböjt kívül és belül – Harminc kérdés és válasz segít a készületben**

1. ***Hogyan lehetséges, hogy közel másfél hónapja ünnepeltük Jézus születését, és máris itt a szenvedésére, megváltó kereszthalálára felkészítő időszak?***

Húsvétot a tavaszi nap-éj egyenlőséget követő holdtölte utáni vasárnap ünnepeljük, ez március 22. és április 25. között mozoghat. Ennek megfelelően a nagyböjt kezdete lehet akár február 4-e is, ami igazán rövid farsangot eredményezne, míg a leghosszabb karneváli idény március 10-éig tartana. Az idei egy korai, de nem szélsőségesen korai nagyböjtkezdés.

2. ***Miért negyven napig tart a nagyböjt?***

A *negyven*es szám ma sokaknak az életközepet juttatja az eszébe, de a korai kereszténység – kezében az Ószövetséggel – a készület idejét látta benne: Mózes negyven napig böjtöl a törvény kihirdetése előtt, negyven évig tart a pusztai vándorlás, Illés negyven napig megy a Hórebre, Jónás negyvennapos bűnbánatra hívja Ninivét. A keresztények számára azonban a legfontosabb példa Jézus negyvennapos böjtje.

3. ***Honnan ered a hamvazkodás szertartása?***

A hamu már az Ószövetségben a bűnbánat jele volt, és Jézus is említi. A korai Egyházban a bűnbánókat nagyböjt elején, miután bűneiket megvallották, és kirótták rájuk az elégtételt, szőrzsákba öltöztették, a püspök hamut hintett a fejükre, és kiutasította őket a templomból, ahogyan a bűnbe esett első emberpárt Isten a paradicsomból. Egyes hívők bűnbánatuk jeléül magukra vették a hamu jelét, és a 11. századtól ez általános előírás lett.

4. ***Miből van a hamvazószerdán használt hamu, és mit jelképez?***

A hamut a hagyomány szerint az előző évi virágvasárnapi barkák elégetésével (és szitálásával) nyerjük. A hamvazkodás fentebb leírt eredeti jelentése miatt fontos lenne a nagyböjt eleji gyónás, és így az időszakban a meggyónt, megbánt bűnök fölötti vezeklés jele lehetne a hamu.

5. ***Kötelező templomba menni hamvazószerdán?***

Nem, de nagyon ajánlott. :)

6. ***Ha összeszámoljuk a napokat hamvazószerda és húsvét között, több mint negyven nap jön ki. Miért?***

Eredetileg kétnapos böjt volt húsvét előtt, ez bővült egyhetesre, majd hat vasárnappal korábban (a mostani első vasárnap) kezdődött a böjt, végül magánszorgalomból kezdték még négy nappal korábban. A vasárnap ugyanis böjttiltó nap, és így – egyes számítások szerint – nem része a negyven napnak. Tehát a 6×6=36-hoz kellett még 4 nap. A XI. századtól lett a nyugati rítusban általános előírásként szerda a böjt kezdete.

7. ***A görögkatolikusok korábban elkezdik a böjtöt. Honnan ered ez a szokás?***

A nagyböjt kezdete az első évezredben nagy változatosságot mutatott, volt, ahol hat, hét vagy akár nyolc hétig is tartott. A görögkatolikusok ötvenedvasárnap után kezdik a böjtöt, két nappal korábban a latin rítusúaknál.

8. ***Miért nagyböjtnek hívjuk ezt az időszakot? Van „kisböjt” is?***

Igen, minden egyes péntek böjti nap, Krisztus halála iránt tiszteletből. A negyvennapos böjtölés pedig ennek az éves megünneplése, a nagypénteki böjt kiterjesztése.

9. ***Miért nem éneklünk Alleluját és Dicsőséget nagyböjtben?***

Az *Alleluja* sajátosan húsvéti, a feltámadást hirdető liturgikus rész, ezért nagyböjtben traktus (folyamatos szólózsoltározás) helyettesíti a misében. A *Dicsőség* pedig karácsonyi „misealkatrész”, ami népszerűsége miatt terjedt el az egész egyházi évben, azonban adventben és nagyböjtben nélkülözzük.

10. ***Mi a különbség a szigorú böjti nap és a sima böjti nap között?***

A böjtöt a IV. századi forrásaink szerint mindenki maga szabta meg magának, sokan egyáltalán nem ettek nagycsütörtök estétől a feltámadási szertartás végéig, mások egész nagyböjtben különféle fogadalmak szerint böjtöltek, csak kenyeret és vizet, csak nyers zöldségeket fogyasztottak, vagy csak naponta egyszer étkeztek. A későbbiekben szabályozta az Egyház a böjti napokat, de ez az előírás az újkorban egyre inkább enyhült. Eredetileg az egész nagyböjt során csak egyszer, este lehetett enni (ezért a középkorban délre hozták előre az esti zsolozsmát, hogy hamarabb „este” legyen). Idővel egy kisebb étkezés, majd még egy engedélyezetté vált. A francia nyelvben a *déjeuner* és *petit déjeuner* szavak őrzik a böjtmegszakítást és kis böjtmegszakítást (ebéd és reggeli).

A jelenlegi szabályozás a korábbi enyhe böjtöt írja elő szigorú böjtnek (napi háromszori étkezés, melyből egy a szokásos bőségben), és péntekekre az egyszerű hústilalmat rendeli.

11. ***Mit jelent a gyakorlatban az, hogy csak egyszer szabad jóllakni?***

A jelenlegi böjti fegyelmet 1966-ban határozta meg a püspöki kar, és az nem szól „jóllakásról”, hanem arról, hogy „csak egyszer van (teljesebb) étkezés, de megengedett reggel és este némi étel fogyasztása”. Az, hogy délben vagy este van a teljesebb étkezés, szabadon eldönthető.

12. ***Mi az a minimális lemondás, amit az Egyház előír a nagyböjtre?***

Péntekenként hústilalom 14 éves kortól halálig, hamvazószerdán és nagypénteken pedig a fent leírt szigorúbb böjtöt kell tartani.

13. ***Ha én ennél többet szeretnék tenni, milyen lehetőségeim vannak?***

A lehetőségek szinte korlátlanok, de a józan ész kikapcsolása nagyböjtben sem megengedett. Tehát mindenki életkorának, testi adottságainak, egészségügyi állapotának, munkájának, idegrendszerének megfelelő böjtöt, önmegtagadást vállaljon. Azonban az Egyház mindig hármas egységben gondolkodott: böjt/lemondás, több imádság, alamizsna/jótékonykodás.

14. ***Mi a lelki célja a testi böjtnek?***

A böjtnek elsődlegesen testi célja van. Vagyis az, hogy „megfegyelmezzük” a testünket, hogy „ne a farok csóválja a kutyát”, hanem az értelem adja ki a parancsokat, és ne a test kényelme, önzése vezessen. A mai, kényelemre épített fogyasztói kulturálatlanságban ez még fontosabb, mint ezer éve. Visszanyerni a lélek, a szellem uralmát: emberségünket adja vissza. A győzelem erkölcsi: ura vagyok magamnak. Ezután beszélhetünk további lelki haszonról, hiszen a testi visszafogottság több teret enged a léleknek – ez olyan egyetemes emberi tapasztalat, amely minden vallásban jelen van, és érdemes visszatérnünk hozzá nekünk, nyugati keresztényeknek is.

15. ***Kiválthatjuk jó cselekedetekkel a testi böjtölést?***

Nem. A böjt böjt, a jó cselekedet pedig jó cselekedet. Mindkettő fontos része a nagyböjti készületnek.

16. ***Miért pont a húsról való lemondással böjtölünk?***

A hús egy maradék minimum a korábbi böjti fegyelemből. Régen semmiféle állati eredetű ételt nem ettek, aztán az újkorban engedményként megjelent a tojás, a tejtermék, de csak a XIX. század végén engedték meg a zsír használatát a főzéshez.

17. ***Miért lehet halat enni?***

A hal hidegvérű állat, és a húsának szerkezete nem hasonlít a melegvérűekéhez, ezért is engedték meg ennek fogyasztását.

18. ***Hogyan böjtölhet egy vegetáriánus?***

A böjt lényege nem a hústilalom, hanem az önmegtartóztatás. A vegetáriánus találjon ki és fogadjon meg nagyböjt elején más, testhez álló erénygyakorlatot.

19. ***Ha mégis eszem húst egy nagyböjti pénteken, az mennyire súlyos bűn?***

Halálos. Kimutatták, hogy előbb-utóbb mindenki meghalt, aki evett valaha is húst. :)  Komolyra fordítva a szót: a bűn a súlya miatt nem komoly, azonban a szándék, a lelkület fontos itt. Ha szándékosan fittyet hányok az Egyház előírására, az komoly gond, ha dilemmát oldok fel vele (például nem akarok megbántani valakit, akinek aznap van a születésnapja, és a szeretet sérülne, ha visszautasítanám), akkor az nem súlyos.

20. ***A vasárnapok nem számítanak bele a negyven napba – így vasárnaponként nem is kell böjtölni?*** ***Például, ha elhatároztam, hogy nagyböjtben lemondok a csokoládéról, vasárnap mégis ehetek, anélkül hogy megtörném a böjtöt?***

A negyven napba jelenleg nem számítanak bele, és nem is előírt böjti napok a vasárnapok. A böjti fogadalmainkat megtehetjük úgy is, hogy a negyven hétköznapra vonatkozzanak, de úgy is, hogy végig megtartjuk a nagyböjtben. Az alkoholböjtöt például nem érdemes vasárnap megszakítani, mert a májnak három hétre van szüksége a regenerációhoz. :)

21. ***Mit jelképez a lila szín a nagyböjti liturgiában?***

A lila a készületi, bűnbánati időszakok színe.

22. ***Hogyan alakult ki a keresztúti ájtatosság hagyománya?***

A szentföldi zarándokok lelkes úti beszámolói után az itthon maradottak is végig akarták járni Jézus útját, elmélkedni az eseményekről az elítélésétől az eltemetéséig. Ezért kezdtek kálváriákat építeni és keresztutat járni.

23. ***Miért tizennégy stációból áll a keresztút?***

A ferencesek már a XIV. században jártak tizennégy állomásos keresztutat Jeruzsálemben. Az idők során sokféle számú stációval állítottak keresztutat (héttől egészen negyvenhárom állomásig), a XVIII. században a Szentszék a tizennégy stációsat fogadta el, és ehhez kapcsolt búcsút.

24. ***Van, ahol van egy tizenötödik stáció is: Jézus feltámadása…***

Igen, de nagyböjtben ez nem annyira szerencsés, és nincs is benne a praeorator által normatívan előírt rendben.

25. ***Egyes stációk eseménye nincs benne a Bibliában (például Veronika kendője, Jézus elesik a kereszttel). Ezek honnan származnak, hogyan alakultak ki?***

A jeruzsálemi zarándoklatok alkalmával, az egyes helyekhez fűződő hagyományok kerültek be a stációkba.

26. ***Honnan ered a Laetare vasárnap szokása, és az azt jelképező rózsaszínű liturgikus szín?***

E vasárnap a böjt felén túl vagyunk, illetve a keresztségre készülők első vizsgáján (skrutínium): örvendünk a húsvét közeledtének, és az Egyház új tagjainak. Örömünkben enyhül a nagyböjt liturgikus szigora: kicsit szólhat az orgona, némi díszítés kerülhet a szentélybe, és a lila szín rózsaszínűre világosodik. Ennek eredete, hogy a pápa e napon áldotta meg az aranyrózsát.

27. ***Van olyan templom, ahol egész nagyböjtben, van, ahol a virágvasárnapot megelőző vasárnapon letakarják a főoltárképet és/vagy a feszületet. Mikor és miért alakult ki ez a szokás, és van erre valamilyen egységes iránymutatás?***

A szentélyt régen hétköznap nagy függönnyel takarták el, amit vasárnap elhúztak (ezt a németek „éhségfüggönynek” nevezték). A képek, szobrok eltakarása általánosan szokásban volt, és maradt is néhol (bár csak a főoltárképet szokták lefedni a legtöbb helyen). Ez a dísztelenség miatt volt: a befelé fordulás és bűnbánati időszak külső megnyilvánulása. A keresztet feketevasárnapra (nagyböjt ötödik vasárnapja) takarjuk el, hogy aztán nagypénteken még drámaibban, az újdonság erejével szembesüljünk vele. Jelenleg nem kötelező, de ismert ez a szokás.

28. ***A szent három napon (nagycsütörtök, nagypéntek, nagyszombat) kötelező mennem templomba?***

Nem, de ekkor van az év három legfontosabb szertartása – kár lenne kihagyni.

29. ***Ferenc pápa rendelkezése alapján nagycsütörtökön, az utolsó vacsora miséjében nőknek is megmosható a lába. Hogyan lehetséges ez, hiszen az apostolok férfiak voltak?***

Ferenc pápa már szolgálata kezdetén kilépett néhány merev keretből: nem kitüntetésként mosta meg bíborosok lábát, hanem elment börtönbe, és mindenféle ember lábát megmosta. 2016-ban minden papnak lehetőséget adott, hogy a közösség változatosságát és egységét megjelenítse a tizenkét ember kiválasztásánál. Jézus tettét ezzel nem pontosan utánozzuk, hanem *követjük* őt. Ebben a követésben a Szentatya nem tartotta kizárólagosnak, hogy csak férfiak lábát lehessen megmosni. Egyébként az Eucharisztiában is bizonyos elemeket megőrzünk, másokat nem (például a ruha, a testtartás, a kenyér formája, a bor fajtája mind mellékesek lettek).

30. ***Nagyszombaton ünnepeljük Jézus feltámadását? Húsvét vigíliája a nagyböjt része?***

Húsvét vigíliája az átmenet ünnepe (pészah: átvonulás, átmenet). Nagyböjtben kezdjük, és húsvétba érkezünk. Csodálatos éjszaka!

**Lindmayer Miklós diakónus szentbeszéde** a nagyböjti virrasztáson

Krisztusban kedves testvéreim! Ma Szent Péter apostol székfoglalására emlékezünk, amely ebben a formájában nem történt meg, hiszen nem volt olyan alkalom, amikor Péter apostol valamilyen ünnepélyes keretek között elfoglalt volna egy széket és kijelentette volna, hogy én vagyok az Egyház feje, én vezetem és rám van bízva a nyáj. Akár ebben az evangéliumi részben, vagy akár amikor Péter a feltámadás után találkozik a mesterével, ezekben egy kinevezést hallunk. Jézus őt nevezi ki az egyházának az élére. Egy egyszerű halász embert. Nem volt tudós, nem volt művelt, egyszerű volt. Valószínűleg írni és olvasni sem tudott, csak annyit, amennyit a zsidóknak megtanítottak az iskolában, és azt se nagyon használta. És Isten őt választotta ki arra, hogy a népének, az egyházának a látható vezetője legyen. Ha az evangéliumokat megnézzük, akkor nagyon sokszor előjön ez, hogy ő az első, ugyan akkor, ha megnézzük és megkérdezzük, hogy szikla volt-e, akkor azt kell látnunk, hogy igazából ő nem. Legalábbis az emberi erényei alapján azt mondhatjuk, hogy egy nagyon esendő ember volt. Mert az apostolok közül keveseket ismerünk, de Szent Péter alakját újra és újra megőrizte az egyház, újra és újra elmélkedett róla, és sokszor szerepel az evangéliumban. Több formában írják le a meghívásának a történetét az evangélisták, de akár a halászháló mellől hívja el a szinoptikus evangéliumok szerint, vagy János evangéliuma szerint a testvére hívja el, hogy megtaláltuk a mestert, és ő az első szóra megy. Valószínűleg már hallott Jézusról, már ismerte, látta Őt, és amikor érzi a meghívást, akkor rögtön megy, és követni akarja. S ez az egész életét végig kíséri. Ég benne a buzgóság, hogy ő szereti a mesterét. Ő az, aki megvallja a társai nevében, hogy kicsoda Jézus. És ez nagyon durván hangzott abban a korban, hogy ezt a zsidóság csak úgy megvallja, ezt az elképzelhetetlent, hogy az Isten emberré lesz, ezt bárki elfogadja. És ő ezt ki meri mondani. És meg is kapja érte a dicséretet, és ki is választja őt Jézus arra, hogy rá építi az egyházát. És akkor Péter apostol újra és újra elesik. Nem sokkal ez után Jézus beszél az Ő szenvedéséről, haláláról és feltámadásáról, és Péter apostol azt mondja, hogy de hát ez nem történhet meg Veled. És Jézus szintén egy nagyon durva dolgot mond, hogy: távozz tőlem sátán. Talán ennél keményebb dolgot nem is mondhatott volna, mert Ő tudja, hogy ki az, mi az. S mégis Péterben megmarad a bizalma. S ő az, aki elindul Jézus felé a vízen, és akkor elesik, elsüllyed. Ő az, aki kiáll Jézus mellett az utolsó vacsorán, hogy nem hagylak el, és ezt következetesen be is akarja tartani: kardot ránt, amikor elfogják Jézust. Vagy amikor mindenki más elszalad, ő elintézi, hogy bejuthasson a főpap udvarába. Így kerül abba a helyzetbe, amikor idegenek, ellenségek előtt meg kellene vallania, hogy ő Krisztushoz tartozik. S ekkor újra elbukik. Újra és újra elesik. Vagy amikor az Apostolok Cselekedeteiből halljuk, hogy először együtt eszik a pogányokból lett keresztényekkel, majd amikor bejönnek a zsidók, akkor átül melléjük. Nem tud kiállni az igazság mellett. Ő a vezető, de megint elesik. S a halála előtt, amikor Rómában tanít, ott a birodalom szívében hirdeti az evangéliumot, és elkezdik üldözni, akkor ismét el akar menekülni. Mindnyájan ismerjük a történetet, Jézus jön vele szembe az úton, és megkérdezi Tőle, hová mész, s Jézus azt mondja neki: megyek még egyszer meghalni, hogy ismét keresztre feszítsenek. De itt már igent tud mondani. El tud menni és meg tudja vallani az emberek előtt, az egész világ előtt, hogy ő valóban Krisztushoz tartozik. Hogy ő valóban szikla, de nem az ő emberségének a sziklája, nem az emberi tökéletességünkből lett szikla, hanem azért, mert Krisztus ad erre neki erőt. Aztán vértanúhalált halt a kereszten, de úgy, hogy nem méltó arra, hogy ugyan úgy haljon meg, mint a mestere, hanem kéri, hogy fordítva feszítsék keresztre, s megteszik ezt a kérését neki és így lesz vértanú. Az a Péter apostol, aki az egész egyháznak a feje és a vezetője, innentől kezdve nagyon jó, ha tudjuk, hogy hasonló úton járunk, hiszen megtapasztaljuk, hogy újra és újra lelkesek vagyunk, újra és újra szeretetünket ki akarjuk fejezni, és nem sikerül, és újra és újra elbukunk. Ha Szent Péter apostol, az apostolok feje is így viselkedett, ha ezt látjuk benne, akkor tudhatjuk, hogy van remény. És látjuk, hogy az életünkben nem saját magunkra kell építeni, nem saját erényeinkre kell elsősorban építeni. Ezek biztosan kellenek, és ezeket biztosan fejleszteni kell, de azért hogy tudjuk, hogy Krisztushoz tartozunk, ezek lényege mögött az kell, hogy legyen, hogy Krisztusban építjük a bennünk lévő jót. Rá akarunk támaszkodni a nehéz helyzetekben. Ha én meg akarom mutatni a többieknek, hogy tudok a vízen járni, meg akarom mutatni Jézusnak, hogy az Ő szava ellenében képes vagyok rá, akkor el fogok süllyedni, és meg fogom tagadni. De amikor Krisztustól kérek erőt, hogy megmutassam a világnak, hogy én hozzá tartozom, akkor sikerülni fog. És ez az, amire mindnyájan meg vagyunk hívva, ez az, ami az egész egyháznak a küldetése mind a mai napig. És újra megmutatni azt, hogy mi Istenéi vagyunk. Mindenkit kiválasztott és maghívott arra, hogy Őt kövessék. A pokol kapui nem vesznek erőt rajta. Ez nagyon fontos ígéret mindannyiunk számára. Az egyház itt lesz, amíg a világ a világ. Mert nem tudja elpusztítani, mert nem emberi alapokon nyugszik, hanem Isteni alapokon nyugszik. Ez az, amit az egész életünkben meg kell élnünk. Újra és újra reá építeni. A böjti időszakunk is elsősorban erre mutat. Újra átnézem az életemet. Az ókori időkben, a középkorban és azután is nagyon sok vád éri az egyházat, hogy a halálra fókuszál, hogy újra és újra azt hirdeti, hogy az ember kevés, az ember bűnös. Számos ideológiák, pszichológiai iskolák és tudományos érvek születnek arra, hogy ezt miért nem kell elfogadni. Ugyan akkor a tény attól tény marad: az ember bűnös. A nagyböjtnek nem az a célja, hogy ezt beláttassa velünk. Azért szólít meg minket az egyház, hogy merjünk elindulni, merjünk megtisztulni, hogy eljussunk arra a pontra, ahova Szent Péter apostol eljutott az élete végén, hogy meg merjük vallani a hitünket a világ előtt, a másik előtt. Nem az a baj, hogyha elesünk, nem az a baj, hogyha bűnt követünk el, hanem ha ott maradunk. Ebben az időszakban a megtérés az arra kell, hogy fókuszáljon, hogy minél ritkábban történjen meg ez. És minél kevesebb ideig maradjunk lent a földön. De ehhez egyedül kevesek vagyunk. És ezért jó az egyház, ezért jó a közösség, ami megtartó erő. Ami közelebb visz bennünket Istenhez, és ugyanakkor felelősség is, hiszen én is felelős vagyok a másik emberért, és oda kell figyelnem rá, és mondanom kell neki, hogyha látom, hogy mi az, ami rossz nála. És tudnunk kell, hogy nem vagyunk Istenek, aki mindent tud és mindent lát, de segítenünk kell a másiknak. Mert mindannyiunknak van egy története, amit mi ismerünk, de a legteljesebben az Isten ismer. Nem kioktatni kell a másikat. Nem megmutatni kell a másiknak az igazságot, hogy márpedig ez van, ehhez kell tartanunk magunkat, nem ez az, amire szükség van, hanem sokkal inkább emberileg megismerni az ő történetét, s azon keresztül tudjuk neki igazán megmutatni az Istent. Isten is személyes kapcsolatba akar kerülni velünk, és ez csak akkor lehetséges, ha ez a kapcsolat megtörténik, ha ezt fölvesszük. Csak így tudjuk segíteni a másikat, csak így tudunk segítséget kérni és kapni, ha tudjuk, hogy mi az igazi probléma. Mert amíg mellé beszélünk, amíg nem merünk beszélni a másiknak arról, hogy mivel küzdünk, addig nem tudunk segítséget kapni. Amíg az orvos nem tudja, hogy mi a beteg baja, addig nem tud segíteni. Egy tüneti, felszíni kezelést tud adni, de igazi, érdemi segítséget nem. És ezért kell belátnunk, hogy bűnösök vagyunk, mert így tud Isten rajtunk segíteni, és így tudunk elindulni az életszentség útján. Mert hiszen erre vagyunk meghívva, minden ember erre lett teremtve. És ezen kell dolgoznunk, ebben kell segítenünk egymásnak. És ezért fontos, hogy megvalljuk, hogy mi kihez és hova tartozunk. Ha feltennénk ugyan azt a kérdést, amit Jézus föltesz: kinek tartják az emberek az emberfiát, a világ minek tartja Jézus Krisztust, akkor nagyon megdöbbennénk azon, amit hallanánk. Azt hallanánk, hogy egy csaló volt, vagy egy ember, vagy egy tanító, egészen addig, hogy Isten volt, de ember nem volt, csak egy látszat teste volt, és így tovább, mindent megtalálnánk. Az ember, amikor nem ismeri, nem találkozik Vele, nagyon könnyen megítéli az alapján, amit hall. De ha az ember együtt él Vele, ahogy az apostolok ezt megtapasztalták, akkor nem tud mást mondani, és nem tehet mást, hogy megvallja, amit nekünk is meg kell tennünk újra és újra az egész életünkben, amikor fölteszik, vagy akár föl sem teszik a kérdést, hogy mi kinek tartjuk Jézust? És erre a kérdésre kell, hogy legyen válaszunk. Erre válaszolnunk kell, hogy az Isten Fia, mert ez igaz, de ettől még nem lesz az enyém. Úgy kellene mondani, hogy ki nekem Jézus Krisztus? Amikor Péter ezt megvallja, akkor a zsidó hitével teszi ezt, és ebben benne van, hogy ő elhiszi azt az elképzelhetetlent, amiről már beszéltem. És ez az, amit az egyház újra és újra elénk tár. Leveti isteni dicsőségét, s ehhez nem ragaszkodik és egyszerű emberi alakot ölt. S nekünk is ebben kell követni. Le kell mondanunk mindenről, amit kapunk és egyszerűen élni az életet, élni azt az életet, amit Istentől kapunk. És újra és újra megvallani és megmutatni ennek a világnak, hogy mi ennek az egyháznak a tagjai vagyunk. A böjti és a húsvéti időszakban nem csak magunkra kell figyelni. Fontos, hogy honnan indulunk ki, hogy mi bűnösök vagyunk, de az egyház, amikor a böjt elején tanít minket, hogy milyen a böjt, akkor újra és újra figyelmeztet minket, hogy az igazi lényege a böjtnek az ember és az Isten kapcsolatnak az igazi megreformálása. Több időt fordítani Istenre, több időt fordítani az emberekre, és fontos, hogy milyen időt, hogy odafigyelni, hogy szeretettel. Az Ószövetség többször írja, hogy az a böjt kedves az Isten előtt, amikor megtöri az igazságtalanságot az ember. És ezt kell az eszünkbe vésnünk, hogy ezt éljük. Hogy az igazságtalanságokat, amiket mi nap, mint nap elkövetünk, ezeket megtörjük. S talán nem vesszük észre, hogy hányszor és hányszor vétkezünk az igazság ellen. Amikor várunk a buszra, vagy történik valami a metrón, nagyon sokszor azt mondjuk, hogy ez azért van, hogy velünk kiszúrjanak. Miért történik ez? Ismerjük a történetet. Nem tudjuk, hogy miért késik a busz, vagy, hogy a másik ember miért mérges, és azt hisszük, hogy mi vagyunk a világ közepe és azt várjuk, hogy az egész világ hozzánk idomuljon. Pedig pont fordítva kell. Hány olyan megható történet van, ami mind-mind arra próbálja felhívni a figyelmet, hogy milyen megható és szeretetteljes emberek vannak, s az embereket megérinti. Mert belelátnak a történetükbe. És ezt kell nekünk is élni, hogy megérezzük a másik ember történetét, hogy úgy tudjuk szeretni, ahogy Isten szeret. Mert Isten mindegyikünket a saját történetünkben vált meg, a saját történetünkben akar megváltoztatni. A múlton mi már nem tudunk segíteni, a jövő az még előttünk áll. A jelenben tudunk tenni. És mindnyájan hogyan kerültünk el a jelenbe? És hogyan fogunk eljutni a jövőbe? De ez a jövő közös, a cél az Isten. Ezen a történetünkön keresztül akar és fog meghívni, csupán azon múlik, hogy engedem-e? Engedem-e, hogy szembe jöjjön velem az úton? És hogy hallgassak Rá. Mert lehet, hogy jó irányba megyek, és Ő velem tart az úton, de lehet, hogy Péterhez hasonlóan nekem is meg kell fordulnom.

Kedves testvérek! Nagyböjtben ezen kell dolgoznunk, hogy valóban találkozzunk Krisztussal, hogy valóban hagyjuk, hogy utat mutasson nekünk. S Jézus nekünk is föl fogja tenni a kérdést: mondd, szeretsz te engem? És akkor Péterhez hasonlóan mi is, talán, remélem, ki tudjuk mondani azt, amit ő kimondott: Te mindent tudsz, hogy az én mélységeim, az én fájdalmai és az én sebeim velem vannak, de mindezzel együtt szeretni akarlak Téged, és meg akarom Neked mutatni a szeretetemet. Ez az, amire törekedjünk, hogy ezt valóban újra és újra ki tudjuk mondani, és ez valóban igaz is legyen, ne üres szavak legyenek, hanem szívünk mélyéről szóljon. Amen.

Thomas Merton keresztútja**: Uram, követni akarlak!**

**Előkészületi ima:** Uram, ebben az órában gondolatban követni akarlak keresztutadon. Annak idején te magad szenvedted végig ezt az utat mennyei Atyád iránti engedelmességből és irántam való szeretetből. A legnagyobb gyötrelmet vállaltad magadra, hogy bűneimért vezekelj, és a világot megváltsd. Engedd, hogy szenvedésed állomásain hálát és köszönetet érezzek ezért a szeretetért! Világosíts meg, hogy hibáimat fölismerjem, és leküzdjem őket. Szent keresztutad, amelyen most követni szándékozlak, legyen számomra az önfeláldozás és a megszentelés iskolája! Olyan út, amely megtanít arra, hogyan válhatok a megváltás nagy művének munkatársává. Mária, szenvedésekben erős Édesanyád legyen a kísérőm! Oldalán bátran járom szenvedéseidnek útját.

**I. állomás: Pilátus halálra ítéli Jézust**

*Imádunk téged, Krisztus és áldunk téged.*

*Mert szent kereszted által megváltottad a világot.*

Pilátus az emberektől való félelmében igazságtalanul ítél. Jézus hallgat, elfogadja az ítéletet. Szíve legmélyét érinti, de belenyugszik. Sokszor milyen nehéz a hallgatás, amikor úgy érezzük, igazunk van. Hogy háborgunk, ha néha csak egy szóval is megbántanak!

Uram, taníts meg engem hallgatni, ha igazságtalanság ér, hogy irántad való szeretetből elviseljem a fájdalmat! Nem akarok azonnal felfortyanni, hanem uralkodni fogok magamon. Elég lesz majd Pilátus ítéletére gondolnom. És ha mégis szólnom kell, csak a szeretet hangján fogok beszélni.

*Miatyánk… Üdvözlégy… Könyörülj rajtunk, Urunk!*

*Könyörülj rajtunk és a Tisztítótűzben szenvedő lelkeken!*

**II. állomás: Jézus vállára veszi a keresztet**

Az Üdvözítő önként hajol le nehéz keresztjéért. Tudja, hogy ezzel a nehéz kereszttel szabadít meg minket. Ezért olyan határozott, ezért szorítja magához oly erősen. Hogy jajveszékelünk, hacsak egy kis keresztet is el kell viselnünk: könnyebb betegséget, minden igyekezetünk ellenére bekövetkező sikertelenséget, félreismerést!

Uram, adj erőt, hogy a szenvedést, amelyet te küldesz rám, vonakodás nélkül, kitartóan és örömmel viseljem! Mutasd meg, milyen önkéntes áldozatot hozzak, amellyel neked örömet szerezhetek, és általa új emberré válhatok.

**III. állomás: Jézus először roskad le a kereszt alatt**

A teher nehéz, az Üdvözítő lassan kimerül. Az út köveire rogy, s a kereszt rázuhan. Új erőt gyűjt mégis, és talpra áll. Ránk gondol, és bűneinkre, amelyekért vezekelni akar.

Uram, összeestél a kereszt alatt, amelyet én raktam válladra. Most látom, milyen borzalmas dolog a bűn, hogy miattam ekkora szenvedést vállaltál. Add, Uram, kegyelmedet, hogy a kísértésnek, míg nem késő, bátran ellenálljak, s kerüljem a bűnre vezető alkalmakat! Hiszen az én bűneim nyomtak le téged az út porába.

**IV. állomás: Jézus szent Anyjával találkozik**

Mária követte Fiát, s anyai szíve mélyéig együtt szenvedett vele a keresztúton. Így érkezett el az a pillanat, amikor fájdalmas tekintetük találkozott. Mária szívét a fájdalmak tőre járta át, s ezért érti meg ő a mi szenvedéseinket is. Sötét gondok kínoznak, vagy halálos bűn terhe nyomaszt? Forduljunk őhozzá, a szomorúak vigasztalójához, a bűnösök menedékéhez! Ő odavezet Fiához, a szenvedő Megváltóhoz.

Uram, szenvedésed óráiban vigasztalást találtál Édesanyád tekintetében. Milyen jóleső érzés megértő emberekre lelni! Édesanyáddal való találkozásod által taníts meg arra, hogy én is megértő, tapintatos legyek embertársaimhoz, főként szüleimhez, testvéreimhez, barátaimhoz, ha szenvedni látom őket!

**V. állomás: Cirenei Simon segít Jézusnak a keresztet hordozni**

Az Üdvözítő oly gyenge, hogy a zsidók attól félnek, már a Kálváriához vezető úton meg fog halni. Ezért kényszerítik az éppen arra haladó Simont, fogja és vigye egy darabon Krisztus Urunk keresztjét. Simon habozik, de vállára veszi az Úr terhét. Ezért jutalmul megkapta később a hit kegyelmének ajándékát. Íme, így jutalmazza meg az Úr azokat, akik önként segítenek a szenvedőkön! Minden megkínzott, agyongyötört, elfáradt ember szeméből a kereszthordozó Krisztus tekint ránk. Segítsünk rajta, ahogy tőlünk telik!

Uram, nyisd fel szememet, hogy észrevegyem magam körül az emberek szenvedését! Ne haladjak el sorsuk mellett vakon, hanem erőmhöz mérten enyhítsek keresztjük terhén! Ha sokat nem tudok is tenni, de amennyi tőlem telik, örömmel megtegyem.

**VI. állomás: Veronika kendőt nyújt Jézusnak**

Veronika csekély szolgálatot tett az Üdvözítő szenvedéseinek enyhítésére. Ezért örökbe kapta kendőjén az Úr arcának képmását. Ilyen az Úr: ha a legkevesebbet is ajándékozzuk neki, magát adja viszonzásul. A legnagyobb szenvedésben is hálás volt a legkisebb jótéteményért. Olykor tán könnyedén elfogadunk egy-egy adományt, de az ajándékozóra kevés figyelmet fordítunk. Pedig milyen kis fáradságunkba kerülne egy köszönő szó!

Uram, te nagyon fontosat mutattál meg nekem: az igazi hála erényét. Uram, add, hogy elsősorban irántad töltsön el szívből jövő mély hálaérzet, mert végső soron a te kezedből kapok mindent, én magamtól semmire se mennék! Hálával akarok gondolni azokra is, akik jót tesznek velem, akik közvetítik adományaidat. Sugározd rám szent arcod vonásait!

**VII. állomás: Jézus másodszor roskad le a kereszt alatt**

A kereszt mind nehezebb lesz, az Üdvözítő egyre fáradtabb és gyengébb. Már alig botorkál, újra földre zuhan. A maga erejéből kell ismét talpra állnia, a szolgák ütéseitől, gyalázkodásaitól kísérve. Az Üdvözítő most azokért a bűneinkért szenved, amelyeket újra meg újra elkövetünk, amelyektől oly nehezen tudunk megválni: legfőbb hibáinkért.

Uram, vétkeim oly erővel nehezednek rád, hogy ismét a földre nyomnak. Nehezen szabadulok tőlük, újra meg újra elkövetem őket. Adj erőt az igaz elhatározáshoz, hogy végérvényesen tudjak szakítani a bűnnel, amelybe oly gyakran visszaesem!

**VIII. állomás: Jézus szól a síró asszonyokhoz**

Az asszonyok megrendülnek a szenvedő Jézus láttán. Pedig jobban tennék, ha hívő lélekkel követnék őt. Erre már nem tudják rászánni magukat. Az Üdvözítő így szól hozzájuk: Ne engem sirassatok, hanem magatokat sirassátok és gyermekeiteket! Ezzel rá akart mutatni arra, mily nagy jelentősége van a tettnek, s mily kevés a sajnálkozásnak.

Add, Uram, hogy az emberek szóbeszédével nem törődve, alázatos tettekkel kövesselek! Ne engedd, hogy a kishitűség és a csüggedés erőt vegyen rajtam, ha lanyhul bennem a lelkesedés lendülete! Sőt, éppen ilyenkor akarok neked tettekkel, különösen kötelességeim teljesítésével szolgálni.

**IX. állomás: Jézus harmadszor esik el a kereszt alatt**

Az emelkedő mind meredekebb. Elérkezett az utolsó útszakasz. Az Üdvözítő szeme előtt feltűnik a hely, ahol hamarosan keresztre fogják feszíteni. Ekkor merül ki és rogy össze harmadszor is. Minél nagyobbak az emberek bűnei, annál gyötrőbbek az Úr szenvedései. Most a megrögzött bűnösökért vezekel. Számukra is ki akarja tárni a mennyek kapuját. Imáinkban gyakran emlékezzünk meg ezekről a szegények legszegényebbjeiről, akik mellékösvényen tévelyegnek, holott előttük áll az Isten országába vezető út!

Uram, harmadszori összeroskadásod által könyörülj azokon, akik elvakultságukban elfordulnak tőled, hogy szent szenvedésed gyümölcse ne vesszen kárba az ő számukra sem!

**X. állomás: Jézust megfosztják ruháitól**

Megkezdődnek az előkészületek Jézus keresztre feszítéséhez: sebekkel borított, lázas testéről lerángatják ruháit. Mily keserűség tölthette el az Üdvözítőt! De értünk elviseli. Nekünk akar erőt adni ahhoz, hogy testünket megőrizhessük tisztán, szentül. Vezekel az emberekért, akikben nincs szemérem, akiknek nem szent az emberi test.

Uram, még ruháidtól is megfosztottak. A szemérmedet sértő pőreséggel is vezekelsz. Tarts távol testemtől minden bűnös gerjedelmet! Taníts meg arra, hogy testemben a Szentlélek templomát tiszteljem, s megvédjen minden megszentségtelenítéstől! Mindig a szellem és a te kegyelmed munkálkodjon benne! Kerülni fogom a kényelemhez való túlzott ragaszkodást. A te kedvedért kész vagyok a lemondásra: megtagadok magamtól olyasmit, ami testemnek kedves, kellemes. Segíts ebben, Uram!

**XI. állomás: Jézust a keresztre szegezik**

Most a legszörnyűbb következik számára: a hóhérok keresztre szegezik testét. Krisztus kínjai kimondhatatlanok. Pedig hányszor találhatott volna a maga számára nyugalmas helyet a meghaláshoz. Most egyedül kell megküzdenie azzal a keserűséggel, hogy ki van szolgáltatva durva lelkű emberek kénye-kedvének! Így adott példát, hogy mi is készségesen vállaljuk, ha a szenvedést társtalanul, magányosan kell elviselnünk.

Uram, mindenedet elvették. Most elhagyatva fekszel a keresztfán... Uram, taníts meg a lemondásra! Tudjak egyszerű, szegény és igénytelen lenni! Ha szenvednem kell, ne kürtöljem világgá. Veled, megfeszített Üdvözítőmmel együtt akarom gyötrelmemet elviselni s fölajánlani a magam és mások bűneiért.

**XII. állomás: Jézus meghal a keresztfán**

Az Úr most hozza legvégső áldozatát, amely minden eddigit felülmúl és betetőz: három, kínokkal teli órán át viaskodik a halállal. S ekkor kiadja lelkét. Utolsó szavai a mennybe szállnak, az Atyához, akinek akaratát most teljesítette. Az engedetlenség által jött az eredeti bűn a világra, s most az engedelmesség által jön el az emberek üdvössége. Ennél világosabban és határozottabban nem tudta volna az Üdvözítő kinyilvánítani és tudtunkra adni, hogy miért követel tőlünk engedelmességet, amely a mi megszentelésünkre szolgál. Engedelmeskedjünk, és megszabadulunk minden szenvedélytől!

Uram, kereszted lábánál állhatatosan kérlek, ajándékozz meg engem az őszinte és derűs engedelmesség lelkületével! S ha nehéz meghajolnom, pillantsak szent keresztedre, s jusson eszembe a te gyermeki engedelmességed mennyei Atyád iránt. Engedelmeskedni akarok a te parancsaidnak, egyházadéinak, püspökeid, papjaid parancsainak. Azáltal akarok örömet szerezni szüleimnek, elöljáróimnak, hogy az ő parancsaikat is pontosan és hűen megtartom. Fogadd el engedelmességemnek ezt az áldozatát, és egyesítsd kereszthalálodnak, megváltásod művének gyümölcseivel!

**XIII. állomás: Jézus testét leveszik a keresztről és Édesanyja ölébe fektetik**

Mária a szíve mélyéig átérezte az Úr szenvedését. Most legelső gondja, hogy Fia számára méltó nyughelyet keressen. Ekkor jön Arimateai József, leveszi Jézus testét a keresztről, és Mária ölébe helyezi. Mária még egyszer anyai karjai között tarthatja Üdvözítőjét. Szája nem nyílik szóra, de szíve most is azt mondja: Lásd, én az Úr szolgálólánya vagyok, legyen nekem a te szavad szerint! Ez az Isten akaratában való igazi megnyugvás.

Uram, ha hitem erősebb volna, nem lennék oly türelmetlen. Mária a benned való hitből merítette nyugalmát. Hadd tanuljak tőle csendes alkalmazkodást, ha bajt, szerencsétlenséget küldesz rám! Nem morogva, panaszkodva akarom parancsaidat fogadni, hanem szívesen, türelemmel, kitartással igyekszem teljesíteni akaratodat.

**XIV. állomás: Jézus testét sírba teszik**

Csak néhány hűséges híve viszi az Úr testét a sírhoz. Csend van, fájdalmas némaság. Szomorú ez a menet, de a béke lebeg fölötte. Az áldozat befejeződött, nemsokára itt a húsvét. Eljön egyszer az a nap, amikor téged is sírodhoz kísérnek, amikor számodra is vége lesz a kemény harc idejének. Ne félj ettől a naptól! Ha végigjártad az élet keresztútját az Üdvözítővel, ő megragyogtatja előtted a húsvéti hajnal boldogító fényességét!

Uram, most vége keserű szenvedésednek! Itt nyugszol a sírban. De hamarosan felvirrad dicsőséged napja, amikor a bűn, a halál és a pokol fölött aratott győzelmed nyilvánvaló lesz. Az én keresztutam végén is boldog örökkévalóság vár a mennyben, amelyet te ajándékozol nekem. Erősíts meg, hogy tartsak ki ezen az úton, amelyen te haladsz előttem kereszteddel, s a zászlót, amelyen királyságod felségjelvénye, a szent kereszt tündököl, soha cserben ne hagyjam!

**XV. állomás: Jézus feltámadt a halálból**

Urunk Jézus vétkeinkért szenvedett és megigazulásunkért feltámadott, mondja Szent Pál. Krisztus feltámadása győzelem a bűn felett. A feltámadás megtörte a gonosz hatalmát, de győzelmet hozott a halál felett is. Krisztus feltámadása ezért is központja a keresztény hitnek. A feltámadás nélkül nem részesedhetünk az isteni életben. Ha Krisztus nem támad fel a halálból, akkor nem mondhatnánk, hogy tovább él az Egyházban és az összes megkereszteltek lelkében, de így Krisztus maga válik az Egyház és életünk forrásává. Krisztus feltámadása magával hozza a mi feltámadásunkat. Ezeket mondja Szent Pál: „Ha nincs feltámadás, akkor Krisztus sem támadt fel. De Krisztus feltámadt a halálból…, és Krisztusban mindenki életre támad!”

**Befejező könyörgés:** Köszönjük, Urunk, hogy végigvezettél szenvedéseid állomásain. Add, hogy minden bajunkban a Te keresztutadon tudhassuk magunkat, és a mi életünk útja is a föltámadás dicsőségébe vezessen. Legyen a Te szenvedésed az én erősségem, mely véd, őriz, oltalmaz az élet nehézségeiben. Vérednek hullása legyen vétkem lemosója, halálod legyen örök dicsőségem, feltámadásod pedig táplálja bennem a reményt, hogy én is az örök boldogság részese leszek, ki élsz és uralkodol mindörökkön örökké. Amen.

**Úgy gondolsz a gyónásra, mint egy kávéra Istennel?**

Ferenc pápa a február 27-i reggeli misén elmondott homíliában hangsúlyozta, Jézus nem fenyeget, hanem mindig kedvesen, gyengéden hív minket, bizalmat akar ébreszteni bennünk, hogy járuljunk a szentgyónáshoz.

A nap első olvasmányában (Iz 1,10.16–20), miután elmondja, mi a rossz, amit el kellene kerülniük, és mi a jó, amit viszont meg kellene tenniük, Isten azt mondja Szodoma urainak és Gomorra népének: „Gyertek, beszéljük meg, gondolkodjunk együtt!”

Ferenc pápa felhívja a figyelmünket arra, hogy az Úr hozzánk is így viszonyul:

„Az Úr azt mondja: »Gyere, gondolkodjunk együtt. Beszélgessünk egy kicsit.« Nem ijeszt meg minket. Olyan, mint egy apuka a kisgyerekével, aki valami rosszat tett, és most helyre kell raknia őt. És jól tudja, ha vesszővel a kezében közelít hozzá, nem jó irányba alakulnak a dolgok. Bizalommal kell közelítenie hozzá. Ebben a szakaszban az Úr így hív minket: »Gyere, igyunk meg egy kávét. Beszéljük meg ezt. Vitassuk meg. Ne félj, nem bántalak.« És mivel tudja, hogy a gyereke azt gondolja: »De valami rosszat tettem…«, rögtön hozzáfűzi: »Ha olyanok volnának is bűneitek, mint a skarlát, fehérek lesznek, mint a hó; és ha olyan vörösek is, mint a bíbor, olyanok lesznek, mint a gyapjú.«”

A gyermekét nevelő apához hasonlóan először Jézus is bizalmat akar ébreszteni bennünk, hogy azután eljuthassunk a megbocsátáshoz és a szív megváltozásához. Ferenc pápa felidézte Zakeus és Lévi Máté elhívását – így cselekszik Isten a mi életünkben is; segít, hogy meglássuk, hogyan tehetünk egy lépést előre a megtérés felé.

„Mondjunk köszönetet az Úrnak jóságáért! Nem akar bántani és elítélni minket. Életét adta értünk, ez az ő jósága. És mindig azt keresi, hogyan tudja megérinteni a szívünket. És amikor mi, papok Isten nevében meghallgatjuk a gyónást, nekünk is ennyi jósággal kell hozzáállnunk. Ahogy az Úr mondja: »Gyere, beszéljük meg. Semmi baj, van megbocsátás.« És az első perctől fogva mellőzni kell a fenyegetést.”

Ferenc pápa végül egy bíborosról mesélt, akinek az volt a szokása, hogy ha gyónás közben súlyos bűn került szóba, nem ragadt le azon a ponton, hanem folytatta a beszélgetést, ezzel segített a gyónónak, hogy meg tudja nyitni a szívét, és biztonságban érezze magát. Az Úr is így tesz velünk: „Gyere, beszéljük meg, beszélgessünk egy kicsit. Fogadd el a megbocsátást. Van megbocsátás. (…) Az Úr úgy áll hozzánk, mint egy apa gyermekéhez, aki azt hiszi, már nagy, már felnőtt, de valójában csak félig az. És az Úr tudja, hogy mi valamennyien csak félig vagyunk felnőttek, és sokszor szükségünk van rá, hogy azt halljuk: »Gyere, ne félj, gyere csak. Van megbocsátás.« És ez bátorságot ad. Menjetek nyitott szívvel az Úrhoz: ő édesapa, aki mindig vár benneteket.”



Ha nagyon régen, akár évtizedek óta nem voltál már gyónni – veti föl az Aleteia szerzője –, nehéz újra nekiindulni. Tudjuk, hogy kellene, de egy részünk mégis tiltakozik, nem tudjuk rászánni magunkat, félünk ismét szentségekhez járulni. Amellett, hogy esetleg szégyelljük magunkat, talán el is felejtettük már, hogy is kell ezt csinálni.

1. Vizsgáld meg a lelkiismeretedet – ez a legfontosabb. Ha hosszú idő telt el, elég a súlyosabb bűnöket felidézni – ne aggódj, a gyóntatód mindent hallott már, nem fog megdöbbenni szavaidon. Gondolj úgy a gyónásra, mint egy orvosi vizsgálatra: ha nem mondod el, hogy fáj a karod, nem tud diagnózist felállítani és gyógymódot ajánlani az orvos.

2. Nézz utána a gyóntatási időpontoknak, vagy beszélj meg egy időpontot! Ha rég nem voltál gyónni, jobb időpontot megbeszélni – de ha ez ijesztő számodra, egyszerűen állj be a sorba egy gyóntatófülkénél. Menj korán, hogy hamar sorra kerülj.

3. Lépj be, és kezdd el a gyónásodat! Ha szükségesnek látod, írd előre össze, mit szeretnél elmondani.

4. Hallgasd meg a pap vigasztaló szavait, és mondd el a bűnbánati imát! A gyóntatód bátorítani fog, az a célja, hogy előre tudj lépni a hit útján. Majd penitenciát szab ki, és felszólít, mondd el a bűnbánati imát – ez gyakran ki is van készítve jól látható helyre, vagy te is magaddal viheted kinyomtatva, illetve a pap is segíthet elmondani.

5. Sütkérezz Isten irgalmában! És végezd el a penitenciát. Szentgyónás után maradj még egy kicsit a templomban, hogy nyugodt helyen adhass hálát Istennek, amiért eltörölte a bűneid. Dicsérd őt, és engedd, hogy békéje elárassza a szívedet, lelkedet.

**Kötelezd el magad újra Jézus mellett, és ahogy kilépsz a templomból, nyiss új fejezetet az életedben. Isten mindig ott van mellettünk, amikor elesünk. Bízz irgalmában!**

**Ferenc pápa: Kérjük a szégyen kegyelmét!**

Jézusnak a napi evangéliumban hallott szavait megismételve Ferenc pápa homíliájában élesen kikelt az ítélkezés ellen, és arra hívott mindenkit, hogy az ítélkezés helyett inkább a felebarát iránti megbocsátást gyakorolja, és kérje a bűneink feletti szégyenkezésben rejlő kegyelmet.

A hegyi beszédben Jézus így szólt tanítványaihoz: „Legyetek irgalmasok, amint mennyei Atyátok is irgalmas. Ne mondjatok ítéletet senki fölött, s akkor fölöttetek sem ítélkeznek. Ne ítéljetek el senkit, s akkor titeket sem ítélnek el, Bocsássatok meg, és nektek is megbocsátanak. Adjatok, és akkor ti is kaptok. Jó, tömött, megrázott és túlcsorduló mértékkel mérnek öletekbe. Mert amilyen mértékkel ti mértek, olyannal mérnek majd nektek is” (Lk 6,36–38). Ferenc pápa jelezte, hogy a nagyböjt a lelki megújulás ideje. Senki sem menekülhet el Isten ítélete elől, a személyes és az utolsó ítélet mindenkire rátalál. Az Egyház ebben az összefüggésben szemléli a felebarátunk és az Isten iránti magatartásunkat.

Ne ítélkezzünk embertársaink felett, inkább bocsássunk meg egymásnak! – sürgette a pápa. – Igaz, bárki közülünk mondhatná: „Én sosem ítélkezem, én nem vagyok bíró!” Mégis hasznos, ha megvizsgáljuk lelkiismeretünket, hiszen társalgásaink közben gyakran megítéljük a társainkat. De ki tett téged bíróvá? – kérte számon a Szentatya. Helytelen dolog a másikat megítélni, hiszen a mi egyetlen bírónk az Úr, aki jól ismeri az efféle hajlamunkat. Gondoljunk csak arra – tanácsolta Ferenc pápa –, hogy egy kétórás összejövetel vagy közös ebéd során, mennyi időt is fordítunk arra, hogy megítéljünk másokat. De ez így nem megy! Legyetek viszont irgalmasok, miként a mennyei Atyátok is irgalmas! Legyetek nagylelkűek, adjatok, és adnak nektek! Jól megtömött és túlcsorduló mértékkel méri majd nektek az Úr nagylelkűségének a bőségét!

Az Egyház hétfői üzenete – mondta a Szentatya – ma az Isten alázatosságra hív, mely abban áll, hogy önmagunkat bűnösként ismerjük el. Jól tudjuk, hogy Isten igazságossága az irgalma. Éppen ezért kell mondanunk, hogy: „Uram, téged illet az igazságosság, miénk a szégyen!” Amikor ugyanis Isten igazságossága találkozik a mi szégyenünkkel, akkor ott a megbocsátás. Hiszem, hogy vétkeztem az Úr ellen, hiszem, hogy az Úr igazságos? Hiszem, hogy az Úr irgalmas? És szégyellem magam az Isten előtt a vétkeim miatt? – kérdezte sorban a pápa. – Mert az egész ilyen egyszerű! Tiéd az igazságosság, enyém a szégyen. Kérjem a szégyenkezés kegyelmét!

A pápa végül arra emlékeztetett: anyanyelvén, spanyolul szégyentelennek hívják a rossz embereket, és újból arra hívott, hogy kérjük a szégyenkezni tudás kegyelmét. Nagy kegyelem a szégyenkezés. Emlékezzünk arra, hogy amiként a felebarátommal viselkedem, úgy leszek megítélve. Ha valakiről szólok, nagy irgalmassággal tegyem. Isten előtt az ilyen párbeszéd a lényeges: „Tiéd az igazságosság, enyém a szégyen!” – fejezte be hétfő reggeli homíliáját Ferenc pápa.

*Forrás:*[*Vatikáni Rádió*](http://hu.radiovaticana.va/news/2018/02/26/ferenc_p%C3%A1pa_h%C3%A9tf%C5%91_reggeli_hom%C3%ADli%C3%A1ja_k%C3%A9rj%C3%BCk_a_sz%C3%A9gyen_kegyelm%C3%A9t_/1364609)

[](http://www.magyarkurir.hu/img.php?id=84834&img=o_pioatyasetal.jpg)**Pio atya tíz tanítása új lökést adhat az életednek**

Pietrelcinai Szent Pio, a stigmatizált ferences rendi szerzetes pap, akinek Isten különleges adományokat és karizmákat adott, minden erejét arra fordította, hogy megmentse a lelkeket.

Íme tanítása, amely a mi életünket is felrázhatja.

1. Ne törődj a holnappal, azzal foglalkozz, hogy ma jót tegyél!

2. Ha Jézus ilyen boldoggá tesz minket a földön, milyen lesz a mennyben?

3. Ha a félelem megbénít, mondd, ahogy Szent Péter: „Ments meg, Uram!”

Ő kinyújtja a kezét – szorítsd meg erősen, és járj boldogan!

4. Igyekezz mindig a legjobbat tenni: ma jobbat, mint tegnap, holnap jobbat,

mint ma!

5. Ha az ördög nem alszik, hogy elveszejtsen minket, a Szűzanya nem hagy

el minket egy pillanatra sem.

6. Amikor időt vesztegetsz, lekicsinyled Isten ajándékát, azt az ajándékot, amelyet Ő, a végtelenül jó a te szeretetedre és nagylelkűségedre bíz.

7. Legyetek lelki méhecskék, amelyek a kaptárjukba nem visznek mást, mint mézet és viaszt! Otthonotok legyen csurig tele édes szelídséggel, békével, egyetértéssel, alázatossággal és kegyességgel, így beszéljetek másokkal!

8. Munkálkodj a jón bárhol, amíg bárki azt nem mondhatja: „Ez Krisztus fia.” Viseld el a gyötrelmeket, a betegséget, a kínokat Isten szerelméért és a szegény bűnösök megtéréséért!

9. Egy megtért ember beszélt Pio atyának az attól való félelméről, hogy újra elesik. Pio atya azt mondta neki: „Veled leszek. Gondold meg, fiam, hagynék újra elesni egy lelket, amelyet fölemeltem? Menj békében, és bízz bennem!”

10. Akinek van ideje, ne várjon időt! Ne halasszuk holnapra, amit ma megtehetünk! A jövő ígéretéből a „lehetett volna” marad, és ki mondja meg nekünk, hogy holnap élünk-e? Hallgassuk meg lelkiismeretünknek, az igazi prófétának a hangját: „Ha ma halljátok az Úr hangját, ne akarjátok becsukni a fületeket!” Térjünk észhez, és értékeljük, hogy egyedül az elillanó pillanat van

a mi birtokunkban. Pillanat és pillanat közé ne tuszkoljunk időt, mert az nem a tulajdonunk!

[](http://www.magyarkurir.hu/img.php?id=84698&img=o_chfth.jpg)**Hogyan válhat valakiből egyházatya?**

Már valószínűleg sehogy. Ahogy „pestiesen” mondják: ez a vonat már elment. De kik azok az egyházatyák, és hányan vannak végül is? És nő is lehet egyházatya/anya?

Gyakran emlegetik az egyházatyákat, de kiket is nevezünk így pontosan?

Először is talán nem árt leszögezni, hogy nem azonosak a sivatagi atyákkal. Az egyházatyák *(pater Ecclesiae)* a korai kereszténység kiemelkedő fontosságú alakjai; mint tanítók, tanítványaik atyjai voltak: „Nem azért írom ezeket, hogy megszégyenítselek titeket, hanem azért, hogy mint kedves fiaimat intselek. Mert, ha tízezer tanítótok is volna Krisztusban, atyátok nincs sok, hiszen Krisztus Jézusban az evangélium által én adtam nektek életet” (1Kor 4,14).

[](http://www.magyarkurir.hu/img.php?id=84698&img=o_dctr.jpg)A 8. századtól főképp a négy nagy nyugati és a négy nagy keleti egyházatyára vonatkoztatták; a sort esetenként kibővítve, keleten például Damaszkuszi Szent Jánossal, Nyugaton Sevillai Szent Izidorral.

A négy nagy nyugati egyházatya: Szent Ambrus, Szent Ágoston, Szent Jeromos és Nagy Szent Gergely.

A négy nagy keleti egyházatya: Nagy Szent Vazul, Nazianzi Szent Gergely, Aranyszájú Szent János és Szent Atanáz.

A későbbi nagy tanítókat, nagy hatású egyházi írókat *egyháztanító*nak, *egyház doktor*nak *(doctor Ecclesiae)* nevezik, közéjük tartozik többek között Aquinói Szent Tamás, Szent Bonaventura, Canterburyi Szent Anzelm, Szent Bernát, Szalézi Szent Ferenc – és nőket is találunk soraikban: Sienai Szent Katalint és Avilai Szent Terézt viszonylag későn VI. Pál, Lisieux-i Szent Terézt pedig még később, 1997-ben II. János Pál pápa avatta egyházdoktorrá; Bingeni Szent Hildegárd pedig egészen 2012-ig „várt”, míg végül XVI. Benedek pápa egyháztanítóvá avatta. *Magyar Kat.lexikon*

Elismertek egy csodát, így megnyílhat az út **VI. Pál pápa szentté avatásához**.

2018 október hónapja lenne 3. és 28. között a legalkalmasabb, ugyanis a fiatalokról szóló 15. püspöki szinódust rendezik meg ekkor Rómában, és ennek alkalmából az egész világról érkeznek egyházi vezetők a Vatikánba.



Volt egy ember, aki nagyon sokat imádkozott azért, hogy a fia pap legyen. S a Jóisten hogyan hallgatja meg a kéréseket? A fiából nem lett pap. Megnősült, s három fiú gyermeke lett.  És!!! mind a háromból pap lett. Ők voltak a Brenner testvérek.

Részlet dr. Veres András szombathelyi püspök 2006. december 17-i körleveléből:

*„A második évezred végén az Egyház újra a vértanúk Egyháza lett, vallotta II. János Pál pápa. Brenner János atya nem az embertelen diktatúra egyetlen áldozata, de számunkra mégis fontos, mert ő hozzánk tartozott életében, s hozzánk tartozónak érezzük őt halálában is. Sokakban, akik ismerték őt, él az a szilárd meggyőződés, hogy erényekben gazdag élete tette alkalmassá őt a vértanúságra, amit kész volt elszenvedni. Ő nem egy végzetszerű gyilkosság áldozata, hanem önként, tudatosan vállalt áldozat, hiszen a gyilkosság előtt már többször érték atrocitások, halálos fenyegetések. Ezekkel meg akarták félemlíteni, de sikertelenül. Ő nem félt, nem lett kevésbé buzgó a papi munkában, nem lett kevésbé elkötelezett a fiatalok lelki gondozásában. Kovács Sándor püspök írta róla körlevelében: Élete példakép volt. Halála pedig ábeli áldozat.”*

Brenner János lelki naplójából: *„Kérlek, hogy ezen az életúton vezess végig a szenvedés tüzes kohóján, hiszen a Te életed is csak szenvedés volt. Aztán vezess a szeretet izzó folyosóján át a Te lángoló isteni trónusodhoz!”*

**Kedves levél miskolci testvéreinktől a fogadalomtételekről**

Nagy szeretettel itt küldöm neked a **szendrőládi** fogadalomtételről készült fotókat!

Jóval a mise előtt érkeztünk de már vártak ránk a testvérek.

Nagyon örültek a szép Szűzanya szobornak, amit télvíz idején, virágzó rózsával vettek körül. Ez igen tetszett a Szűzanyának, szemmel láthatólag mosolygott!

Ezután Margóka kiosztotta a testvéreknek a Mária Légió imáit. Kaptak szép rózsafűzért, csodásérmet, és egy szép szentképet fogadalomtételük emlékére, aminek az írni-olvasni nem tudó testvérek igen örültek! El is gondolkodtunk ezen, hogy is van ez? Igen a Szűzanya az egyszerű embereket is meg tudja szólítani. Milyen szép, hogy a többi testvér segítségével megtanulhatják a Mária Légiós imákat. Akkor már nincs különbség testvér és testvér között, senki se tudja megmondani ki az, aki nem tud írni-olvasni.

A megható fogadalomtétel után mi is részt vettünk a szentmisén, mely beragyogta napunkat. Hálát adtunk Mária Légiós testvéreinkért, akik 14-en mondtak igent a Szűzanyának és a "Rózsafűzér Királynéja" nevet választották.

Megköszöntük az Úrnak és a Szűzanyának ezt a szép délelőttöt, és bizakodva, imádkozva indultunk tovább **Tornaszentandrás** felé, ahol szintén vártak ránk testvéreink, hogy letegyék ünnepélyes fogadalmukat a drága Szűzanyánknak! Dicsőség az Úrnak!



Szendrőlád – Tornaszentandrás fogadalomtétel



**Ma érkezett az újabb örömhírt tartalmazó levél:**



A reggel igen havasan indult! Az este legalább 10 cm-es hó esett. Sándor meg is ijedt, telefonált nekem reggel, hogy biztosan megyünk-e? Naná, hogy megyünk, feleltem. Tudjátok ilyenkor mindig valami akadályt szeretne gördíteni elénk a gonosz de mi erre a rózsafűzér imádsággal indultunk harcba, ami a gonosz ellen a legjobb "Lelki Fegyver!"

Az Irgalmasság rózsafűzért mondtuk a kocsiban **Sajószentpéter** felé és közben gyönyörködtünk a szép havas tájban. :)

Pont időben érkeztünk a misére, amit Galó Gábor atya celebrált nagy örömünkre. Nagyon szép, elgondolkodtató homíliát tartott a híveknek, és a mise lezárásaként hamvazkodtunk is!

A Mária Légiós imaórát a kápolna hittan termében tartottuk meg, amit már Légiós testvéreink szépen előkészítettek. A Szűzanyának szép virággal és szentelt gyertyával köszönték meg ezt a nagy napot, melyen 6 fő ünnepélyesen

IGENT MONDOTT A DRÁGA SZŰZANYÁNKNAK!

És praesidiumuk neveként: a Kármelhegyi Boldogasszony-t választották:))

Meghatottságunkat még fokozta, Margó testvérünktől kapott Szent Bernát imája a Szűzanyához, amit közösen is elimádkoztunk!

Az imaóra után Légiós Testvéreink finom agapéval készültek, amit ezúton is még egyszer nagyon köszönünk nekik, az Úr áldja meg őket kedvességükért!

Kis beszélgetés után, fájó szívvel, de a mielőbbi viszontlátás örömével indultunk haza Miskolcra:))

Útközben hálát adtunk a drága Szűzanyánknak ezért a szép napért, és az új Légiós Társainkért! Az Úr áldja meg őket és a Szűzanya oltalmazza őket egész életükön át! Dicsőség az Úrnak!

A Ludányhalászi Praesidiumból Györgyi testvér küldte ezt az érdekes, nemigen ismert történetet. Köszönjük neki!

Kedves Légiós testvérek!

**Mária menyegzőjéről** szeretnék írni nektek, aminek ünnepe január 23.-án van, megtartani pedig január 23.-hoz közel eső szombaton szokták.

Nógrád megye egy falujában akadtam rá, Rimóc községben. A település Cserhát északi nyúlványai alatt, az Ipolytól és Szécsénytől délre, négy kilométerre található község. 1800 körüli lakosa van. Rimóc település az egyik neves központja a Nógrád megyei palócságnak. A táj szépsége sok idelátogatót magával ragad. Ezt a hagyományt idestova 9 éve szervezik meg. Az ünnepség szentmisével kezdődik, majd a közösségi házban folytatódik - ahol az erre szolgáló imafüzetükből ezt a szép ájtatosságot, amely a lelki és testi tisztaságra intvén a keresztény házasságot példázza - énekléssel, imádsággal végzik.

Ezen ájtatosság által a Szent Szűznek tisztelete sokáig fennmaradjon, és egész életünkben a Mennyei Jegyes pártfogásától méltók legyünk belépni egykor az örök menyegzőbe, elnyervén a dicsőség koronáját, melyet Isten a választottaknak öröktől fogva készített.

Régi eleink úgy mondották, hogy a Boldogságos Szűz Máriának három menyegzője vala. Az egyik Szent Józseffel a jeruzsálemi templomban, másik Szent Fiának gyászkeresztje alatt, harmadik pedig elszenderedése után test szerint felvétetvén Szentlélek mátkájával a fényes Mennyországba.

E három szent napot, - úgy, mint Mária menyegzője napját, - a fájdalmas pénteket és Boldogasszony napját mindenkor különös tisztelettel ülték meg. Magyar őseink, a palóc nép pedig mintegy a Boldogságos Szűz háza népének tartván magát, mindenkor sietett az Isten Szent Anyjának ünnepeit megtartani, gyönyörű imádságaiból és szent énekeiből különösen szép ájtatosságot szerzett, hogy e Szent Frigyet tisztelettel megülje és az égi Szent Menyegzőt, amelybe mind hivatalosak vagyunk már itt a földön elővételezze.

Ezen az ájtatosságon a helybélieken kívül még Jobbágyi, Héhalom, Herenycsény, Nógrádsipek, Varsány képviseltette magát és vannak visszajáró vendégek is. Az ájtatosság végén a vendég atya megáldja a menyegzőre hozott ételféleségeket. Az azt követő táncmulatságra a helyi fúvós zenekar szolgáltatta a talp alá valót.

***Ének***:

*Eljegyzése, gyűrűzése ma van Isten Anyjának, Szt. József vőlegényével, Egek királynéjának. Szűz házasság menyasszonyság, melyhez pár sohasem volt.*

*Kire áldás, bő áldomás, Istentől vég nélkül folyt.*

*Szebb termetű tekintetű Szüzet világ nem látott, mint Máriát, Krisztus anyját, kit Isten úgy alkotott, hogy lelkében és testében, minden jóság megvolna, égi szépség, s föld ékesség, benne föltaláltatna.*

*Ez mely kedves, kellemetes volt annak, ki alkotta, tudd meg abból, hogy ezt rabul, bűnnek soha nem hagyta. Malasztokkal, minden jókkal úgy meggazdagította, hogy szentséggel, ékességgel mindent felülhalada.*

*Ezt magának, mátkájának Szentlélek elválasztá, jegyesének, kedvesének, ezrek közül megtartá. Sok személyek, ékes szüzek, gazdagságot gyűjtöttek, de szentséggel Máriától győzettek.*

*Oh, mely áldott sors adatott Szent Józsefnek ez napon, kit e Szűz jegyesnek, Úr tett csodálatosan. Oh, boldog pár, mely mennyben már vég nélkül uralkodol, kérjed Istent, nyerhetsz mindent, nékünk kiket itt látol.*

/Az agyagosi énekeskönyvből/

**A Szűz Anya áldása legyen mindnyájunkon**!

